Die duiwel sal met my rusie maak oor my tiende..! Sinode nou in 20211; Soos in Habakuk se tyd, so nou: Dit sal ook verbygaan...... lees daarvan én meer in die Feldmuis van 15 Julie 2021
Jaargang 18 - Uitgawe 23/2021 - Donderdag 15 Julie 2021
SINODE IS NOU UITGESTEL NA MAART 2022
Die opname wat die moderatuur gemaak het oor menings tov die Sinode se vergadering het oorweldigend aangedui dat gemeentes eerder in persoon indien enigsins moontlik wil vergader én eers in Maart 2022. Die modramen het die aanbeveling by wyse van 'n rondomtalie stemming geratifiseer.
Dus is die vergadering nou aangeskuif na daardie datum. Die spesifieke datums moet nog deur die moderamen bepaal word.
Die vergadering sal van nuuts af aangekondig word en daarvoor sal ook nuwe geloofsbriewe voorsien moet word.
Erongo Social Services vernuwe
Na jare in dieselfde perseel het Erongo Social Services (wat voorheen die KMR Walvisbaai was) besluit om die perseel binne en buite op te knap.
Op die reeks fotos sien mens die Voor. Tydens en Na prentjie:
Dit het nog heel skaflik gelyk sou mens kon sê, toe kom die "verwoesting en herrys die nuwe:
Feldmuis wens die maatskaplike dienste van Erongo Social Services jare se vrugte en vreugdevolle diens in die mooi fasiliteit:
Gustav Pansegrouw skryf uit die suide
Hallo Thijs, in tye soos hierdie dink ek gereeld aan wat Langenhoven op 'n dag gesê het: As jy vir iemand iets wil skryf, dink lank, baie lank daaroor na, en skryf dan nié.
Skryf is egter ons kommunikasie in hierdie wyd uitgestrekte land - veral nou dat ons mekaar waarsku om eerder nié by mekaar te kom nie. Hierdie virus word immers van mens tot mens oorgedra. Ons skuld mekaar vandag die liefde wat sê: moenie by my huis kom nie, en as jy moet, bly buite, ons praat dáár, bly weg van my af, moenie my 'n drukkie gee nie, staan daar ver, praat agter jou masker. Vir my, vir ons almal, is dit niks minder nie as wreed. Dis nie hoe liefde wat ons by moedersmelk ingekry het, lyk en voel nie.
Maar dan gebeur dit soos tans op talle plekke en in vele huisgesinne dat die nood van ons medemens ons nie toelaat om eenkant te staan nie. Mense plaas hulle eie lewe op die spel vir hulle medemens, ook vir mense wat hul dalk nooit eers geken het nie. Waar dit gebeur, soos tans in talle verhale gehoor word, kan ons nie anders as om die Liefde te erken nie.
Dis inderdaad vir ons ongekende tye, maar dis nie vreemd nie. Die eeue vertel hierdie verhaal in al sy verskillende gedaantes oor en oor. Maar terselfdertyd vertel die eeue ook, net soos vandag, die verhale van mense wat deur die Liefde gedring word om medemens te bly.
In tye soos hierdie is dit so dat ons mekaar aanmoedig om vas te staan in die geloof, om te volhard, om met vertroue te leef, om die oë op Christus te hou, anders gaan ons moeg word en uitsak. En wie het nie sulke aanmoediging nodig nie! Maar miskien, net miskien, het ons in tye soos hierdie, waar die oë dof geword het, die gemoed onder al die seer en druk gewoon nie meer weet nie, nodig om te hoor dat ons vasgehou wórd. O, ons weet dit, ons glo dit van harte. Ons bely dit ….., meestal stamelend…. Ek glo Here, ek glo, maar kom my ongeloof te hulp, ek is jammer ek glo nie soos ek moet nie.
Mense wat tot die dood toe moeg is, wat letterlik en figuurlik sielsalleen is, wat doodsangs beleef, het troos nodig, die Woord wat vertel: Ek is by jou, selfs al voel dit nie vir jou so nie, beleef jy dit nie, sien jy dit nie, ja, selfs al twyfel jy: Ek is in beheer, al sien jy net bedreiging en dood.
Ek het in die onderstaande baie swaar geleun op wyle Ferdinand Deist en probeer skryf …… ek is steeds nie seker of ek toe maar liewers nié moes geskryf het nie.
Die Here is met jou, al die dae …… Groetnis, Gustav
Dit sal end kry … verbygaan.
Ry op ry het die vyand aangestorm gekom. Die lug was bruin van die stofwolke en die gedreun van die perdehoewe het soos 'n veraf donderweer geklink. Dit was nou al die hoeveelste aanslag.
Niemand kon dit buite die stad waag nie. Die vyandige magte was eenvoudig ooral. Wie dit wél buite waag is gevang en lewend oor skerppuntpale opgehang vir almal om te sien. Die kosvoorrade in die stad was drasties aan die min word. En die pryse van die noodvoorraad het die hoogte ingeskiet. Daar was dertig- veertigduisend mans en vroue in die stad vasgekeer en seker goed twee, drie maal soveel kinders.
Wanneer sou dit end kry? Hoe gaan hulle dié situasie oorleef? Gaan hulle hier uitkom, of gaan hulle ook aan daai pale opgehang word? Hoe lank nog, Here?, het Habakuk uitgeroep waar hy in die wagtoring gestaan het. En terselfdertyd het hy sommer sy hele hart uitgepraat:
Hoe lank moet ek nog om hulp roep sonder dat U my hoor? Hoe lank moet ek kla oor geweld sonder dat U ons red? Waarom laat U my soveel onreg sien? Waarom kyk U toe as daar soveel ellende is? Ek sien net geweld en verwoesting, 'n getwis en 'n gebaklei. Die wet het nie meer krag nie, en daar geskied nie meer reg nie. Slegte mense het die oorhand oor die goeies, en so word die wet verkrag (Hab 1:2-4).
En die antwoord wat Habakuk in 2:2-3 gekry het kan ons in 'n enkele sin opsom: Ook dít sal verbygaan.
Dit is woorde wat 'n mens se lewensfilosofie kan/behoort te word: ook dit sal verbygaan. As dit voorspoedig gaan en alles loop presies na wense, as die een of ander sukses my te beurt val, is dít die gedagte wat die hoogmoed en die voorspoedneurose demp: ook dít sal verbygaan. Maar as dit sleg gaan, as dit regtig donker word, word dieselfde woorde trooswoorde: ook dít sal end kry, verbygaan. En ek dink aan die tyd - 'n maand, ses maande, vyf jaar van nou af. Dan sal die pyn van die huidige ervaring verdof wees, sal die herinneringe nie meer dieselfde angs opwek as die omstandigheid self nie. Die verlange sal minder wees, die intensiteit van die bewussyn van verlies op 'n laer peil. Ook dít sal verbygaan. Bly net nóú by my, Heer. Nóú het ek U nodiger as ooit tevore!
Op 'n manier is dié blik op die lewe ook verwoord in Sarah Adams se onvergeetlike lied wat ons ken as "Nader, my God, by U." Sy was 'n suksesvolle aktrise toe sy skielik 'n invalide geraak en bedlêend geword het. Haar dominee het haar elke keer wat hy haar gesien het, gevra om Genesis 28:10-16 te lees. En sy het dit dikwels gedoen, totdat die beeld van die trap na die hemel haar op 'n dag aangegryp het: Haar omstandighede is 'n trap waarmee sy nader aan God gekom het. En sy het haar gedig "Nearer, my God, to Thee" op skrif gestel.
In hierdie gedig kom daar 'n merkwaardige reël voor, een wat nie in ons Afrikaanse weergawe dieselfde beeldende krag het nie:
That raiseth me; …..
Selfs al is dit 'n kruis wat my oplig om nader aan U te wees, 'n kruis waaraan ek vasgespyker hang – soos ek aan hierdie bed – sal my lied steeds wees: Nader, my God, by U.
Ook dít sal verbygaan, en as ek terugkyk, sal my lied steeds wees: Nader, my God, by U. Gee my die krag om in die omstandighede van die nou daardie perspektief te kan behou. Maar om dit te kan behou ten spyte van al die smart of verlies of teleurstelling of angs, het ons nodig om te sê: Bly by my, Heer, terwyl die skadus daal. Laat nóú U lig my lewenspad bestraal. Daar is géén ander hulp of troos naby. Hulp van die hulpelose, staan my by. Of: Vader, as dit kan, spaar my tog dit wat voorlê, maar as dit nie kan nie, sal ek dit aanvaar. Daardie Getsémane-gebed móét ons bid, agterna prewel. Want ook dít, hierdie omstandighede, sal verbygaan.
In sy groot benoudheid het Habakuk geroep: Hoe lank nog, Here? En in sy worsteling met God het hy by dié troosvolle lewenshouding uitgekom: Al sou die vyebome ophou dra en die wingerde sonder druiwe wees en die olyfbome geen olywe aan hê nie; selfs al sou daar geen graan meer op die lande wees en geen skaap meer in die kraal of beeste in die stalle nie, sal ek tog vreugde hê en bly wees oor die Here, die God wat my red. Die Here wat regeer, gee my krag. Hy sal my selfs oor die berge laat beweeg so vinnig en veilig soos 'n wildsbok (Hab 3:17-19).
As die teenspoed kom, weet hy: Ook dít sal verbygaan. Ook Habakuk se kruis het hom uiteindelik opgelig om nader aan God te wees en om dáárvandaan perspektief te kry op die omstandighede: Die Here regeer. Ook nóú!
Hoe lyk en voel die "klip" waarop jou kop nóú moet rus? Voel dit vir jou ook soos al die Jakobs en Habakuks en Sarah's, en ja, jou Heer, Jesus, dat omstandighede jou alleen en benoud en selfs in doodsangs laat? Kan ek jou aanmoedig, soos Sarah Adams se dominee haar aangemoedig het, om gereeld Genesis 28:10-16 te lees? Wie weet, dalk ontdek ons soos Sarah Adams en vele ander dat ons kruis ons oplig om nader aan God te kom. Of, soos Jakob en vele ander, dat die Here ook vandag, op die oomblik, in hierdie omstandighede, by jou is, al het jy dit nie besef nie. Of net miskien hoor jy en ek ook soos Habakuk: Ook dít sal verby gaan. Of nog meer: Soos Jesus, die Herder en Bewaker van ons lewe, wanneer ons agter Hom aan bid: Vader, spaar my - en my gesin - van alles wat ons lewe wil ondermyn, maar as dit nie kan nie, sal ek dit aanvaar.
Kanaal 7 Gedenkboek
Wees deel van Kanaal 7 se gedenkboek deur jou geliefde se inligting vir ons te stuur en ons plaas dit in die gedenkboek wat weekliks op Kanaal 7 se sosiale media en webblad geplaas sal word.
Voltooi die gedenkboek-aansoekvorm met al jou geliefde se inligting en ons voeg dit by.
Indien jy vriende het wat ook geliefdes verloor het deel gerus hierdie inligting met hulle. Vir meer inligting skakel Juanita by 061 420850 of stuur 'n epos na juanita@k7.com.na. Skakel na die Gedenkboek
Suidwes Ring reik uit na Betchuanaland
In 1955 is die gemeentes in die destydse Suidwes Afrika nog georganiseer in 'n Ring van die Kaapse kerk. In September van daardie jaar dra die Ring dit aan die Ringskommissie op om ondersoek in te stel ivm gebiede in SWA en die Bechuanaland Protektoraat wat nie kerklik ingedeel is nie.
Die besluit volg op gesprekke oor die bediening van Ghanziland. Dit het daarop uitgeloop dat Ghanzi later vanuit Gobabis bedien is, 'n bedeling wat nog tot in die 1970's voortgeduur het. - Clem Marais (Argivaris)
Die duiwel sal met my rusie maak oor my tiende....
Jochen van Dewitz, Erna (Huis Maerua se bestuurder) se man, is Woensdag oggend oorlede aan Covid verwante oorsake. Ons dink aan haar en sy geliefdes wat die heengaan moet verwerk.
Sunel Venter, eggenote van Ds Tjaart (Emeritus Okahandja) het ook Covid-19 onder lede en het Woensdagnag die eerste keer sonder suurstof deurgekom.
Hector Jooste van Otjiwarongo het Dinsdag positief getoets vir Covid en is in isolasie.
André Louw (Windhoek Oos) is tuis maar dit gaan nie baie goed nog nie - hy is steeds meesal op suurstof.
Ds Jacob Schoeman (Emeritus Kunene vir Christus) wag nog om sy vierdubbele hartomleiding te kry. Terwyl hy op een van sy togte in die noorde toe sy vrou Wilma siek geword het. Sy was baie siek en skryf self: Ek begin nnou hopenlik uitklim.... Ek kon op dag 25 begin liggies werk.... Is die Here dankbaar.... Mens voel duidelik nadraai nog in jou lyf...kortasem, nie tot veel in staat, maar ek is die Here diep dankbaar dat Hy my deurgedra het...
Jacob het ook 'n BRAND gehad op sy plot: 'n Kind van een van die werkers het vuur op die verkeerde plek gemaak en die wind het dit geskep. Angstige oomblikke! Kon die vuur saam met 2 werkers van die geboue af hou. Hulp van die gemeenskap was baie ondersteunend gewees. Hoofsaaklik op ons grond gebrand (20-30% vernietig) en 'n klein deel van een buurman gebrand, miskien 2-3 hektaar. Niemand is beseer nie en geen geboue of voertuie beskadig nie. Net die waterpyp vanaf die boorgat op n paar plekke beskadig. As ons terugkyk, was dit 'n wonderwerk. So dankbaar.
Gerrie Engelbrecht (Emeritus Eros) het verlede maand ingrypende sjirurgie ondergaan – 'n totale kolonektomie (verwydering van die dikderm). Met sy A-tipiese Sistiese Fibrose (longe) en jare lange medikasie daarvoor, het die derm glad nie meer gewerk nie.
Sy vrou Anli skryf: Ons is die afgelope 5 maande deur deeglike toetse en ook 8 weke gelede 'n voorbereidende operasie want daar was nie meer 'n ander opsie nie. Hy het 'n paar terugslae gehad na die operasie, is in isolasie vir kieme en die longe word goed na gekyk.
Die groot verbasing was toe hy positief toets vir C19 voor die eerste operasie, sonder 'n enkele simptoom. Hy gebruik al 3 jaar chronies die kortisoon- / antibiotika behandeling wat hulle vir die Covid pasiënte in die hospitaal gee. dit is al verklaring wat ons het dat dit hom beskerm het, die dokters het hulle hande saam geslaan.
Dit gaan baie goed met hom, al het hy weer 'n obstruksie gehad wat uitgesorteer is. Sy longe is stadiger met die herstel. Dit het maar 'n knou gekry met die 2 lang narkose sessies. Maar in Gerrie se aard doen hy wat hy moet doen en probeer stap (al is dit vieslik koud by ons). Hy stap sommer hier agter in die parkeerarea as die wind te sterk is langs die see. Hy kan al 2km stap (bietjie stadiger as voorheen. Ons kan net getuig van genesing en is die Here dankbaar vir sy seën.
Ons Chris-kind het 'n hartseer beleef en was nou vir 'n maand by die huis. Sy meisie Lo-Ray , van die afgelope vyf en 'n halfjaar, is skielik oorlede aan 'n aneurisme.
Leon Fourie, Outjo 19/07 081-2558683 leonkalahari@gmail.com
Zack Pienaar, Windhoek Eros 25/07 081-2266246 zack@ng-eros.com
Thijs kuier die week saam met dr Wynand Fourie onder die Kameelboom.
Hulle hanteer Efesiërs 3:14-21. Luister eerskomende Sondag 18 Julie om 12:00 (of Dinsdag 20/07 om 09:30) op Kanaal 7. Die stasie saai ook op internet uit (www.k7.com.na) asook op die DSTV-platform kanaal 825 en Go-TV kanaal 303; OF op Potgooi
Rubriek: En as jou broer of suster sondig
"Miskien is dit tyd dat die taal van ons Kerkorde hersien word om die woord "tug" deurgaans met "kerklike dissipline" te vervang. Eersgenoemde se oud-Nederlandse oorsprong van "(nader)trek" het in ons Afrikaans verhard; laasgenoemde herinner ons dat hierdie gesprek met die "broer wat gesondig het" van ons almal weer dissipels wil maak – hulle wat luisterend en lerend, ootmoedig in die voetspore volg van Hom wat hulle tot 'n communio sanctorum geroep het," skryf ds Jan Lubbe in 'n rubriek aan Kerkbode. Lees meer.
• Bevolking 6 031 000
• Christelike bevolking 68 000
• 2021 Ranglysposisie 23e
Gelowiges uit 'n Moslemagtergrond ervaar intense druk van hul familie, vriende en dorpsmense om hul geloof te verwerp.
Ontmoet Pastoor Ilmurad*
• Bid vir 'n verslapping van die streng beperkings op kerke in Turkmenistan.
• Bid vir die fisiese, emosionele en geestelike welstand van kerkleiers – dis 'n rol wat tot intense druk kan lei.
• Vra dat Gelowiges vanuit 'n Moslemagtergrond wat tot geloof gekom het teen swaarkry beskerm sal word; en dat hul families, vriende en dorpsmense die kragtige impak van die transformasie in hulle lewens sal ervaar.
BEDIENINGSFOKUS: Die begeleiding van die onderlinge geestelike versorging en opbou van die gelowiges om hulle in staat te stel om as Christene in die wêreld te kan leef en getuig.
LERAARSPROFIEL: 'n Ten volle opgeleide predikant, wat by een van die erkende geregistreerde opleidingsfasiliteite van die Nederduitse Gereformeerde Kerk opgelei is, en gelegitimeer is in die Nederduitse Gereformeerde Kerk.
BESONDERE VEREISTES: Besondere geestelike en persoonlike volwassenheid in die hantering van mense -verhoudinge en spanwerk